CELEX: 62017CN0383
Language: mt
Date: 2017-06-26 00:00:00
Title: Kawża C-383/17: Rikors ippreżentat fis-26 ta’ Ġunju 2017 – Il-Kummissjoni Ewropea vs Ir-Repubblika Portugiża

21.8.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 277/28
            
         Rikors ippreżentat fis-26 ta’ Ġunju 2017 – Il-Kummissjoni Ewropea vs Ir-Repubblika Portugiża
   (Kawża C-383/17)
   (2017/C 277/41)
   Lingwa tal-kawża: il-Portugiż
   
      Partijiet
   
   
      Rikorrenti: Il-Kummissjoni Ewropea (rappreżentanti: P. Costa de Oliveira u L. Nicolae, aġenti)
   
      Konvenuta: Ir-Repubblika Portugiża
   
      Talbiet
   
   
               —
            
            
               tiddikjara li, billi ma pprovdietx lill-Kummissjoni rapport dwar ir-riżultati tal-monitoraġġ lill-organizzazzjonijiet kollha rikonoxxuti li jaġixxu f’isimha, ir-Repubblika Portugiża naqset milli twettaq l-obbligi tagħha taħt l-Artikolu 9(2) tad-Direttiva 2009/15/KE (1) tal-Parlament u tal-Kunsill, tat-23 ta’ April 2009, dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi.
            
         
               —
            
            
               tikkundanna lir-Repubblika Portugiża għall-ispejjeż.
            
         
      Motivi u argumenti prinċipali
   
   L-Artikolu 9(2) tad-Direttiva jistabbilixxi, b’mod ċar, li kull Stat Membru għandu jwettaq, mill-inqas kull sentejn, monitoraġġ ta’ kull organizzazzjoni rikonoxxuta li taġixxi f’ismu u għandu jipprovdi lill-Kummissjoni u lill-Istati Membri l-oħra rapport dwar ir-riżultati ta’ dan il-monitoraġġ sal-31 ta’ Marzu tas-sena sussegwenti għal dik li fiha jkun twettaq il-monitoraġġ.
   Ladarba t-terminu għat-traspożizzjoni tad-Direttiva fid-dritt nazzjonali skada fis-17 ta’ Ġunju 2011, konformement mal-Artikolu 13(1), ir-Repubblika Portugiża kellha tipprovdi l-ewwel rapport sa mhux iktar tard mill-31 ta’ Marzu 2013 inkwantu setgħet għażlet li twettaq l-ewwel monitoraġġ matul is-sena 2011 jew is-sena 2012.
   Issa, ninsabu f’Ġunju 2017 u r-Repubblika Portugiża għadha ma ppreżentat ebda rapport.
   
      (1)  ĠU 2009, L 131, p. 47.